S-297/2018

Mál þetta, sem þingfest var fimmtudaginn 31. janúar 2019 og dómtekið miðvikudaginn 19. júní sl., er höfðað með tveimur ákærum útgefnum af lögreglustjóranum á Suðurlandi, annars vegar ákæru dagsettri 7. desember 2018, og hins vegar ákæru dagsettri 16. maí 2019, á hendur S-kk-þgf J-kk-þgf H-kk-þgf. Mál nr. S225/2019 var þingfest þann 19. júní sl. og var það mál þá sameinað máli þessu, með vísan til 1. mgr. 169. gr. laga nr. 88/2008 um meðferð sakamála.

Með ákæru lögreglustjórans á Suðurlandi, dagsettri 7. desember 2018, var mál höfðað á hendur ákærða, fyrir umferðarlagabrot með því að hafa, síðdegis fimmtudaginn 23. ágúst 2018, ekið bifreiðinni […] austur Suðurstrandarveg við Herdísarvík í Sveitarfélaginu Ölfusi, sviptur ökurétti, með 128 km hraða þar sem leyfður hámarkshraði var 90 km á klukkustund og óhæfur til að stjórna bifreiðinni örugglega vegna áhrifa tetrahýdrókannabínóls.

Teljast brot ákærða varða við 2. mgr. 37. gr., 1. mgr., sbr. 2. mgr. 45. gr. a og 1. mgr. 48. gr. umferðarlaga nr. 50, 1987, sbr. 1. mgr. 100. gr. nefndra umferðarlaga.

Þess er krafist að ákærði verði dæmdur til refsingar og til að sæta sviptingu ökuréttar samkvæmt 101. og 102. gr. umferðarlaga nr. 50, 1987 með áorðnum breytingum og til greiðslu alls sakarkostnaðar.

Með ákæru lögreglustjórans á Suðurlandi, dagsettri 16. maí 2019, var mál höfðað á hendur ákærða, fyrir umferðarlagabrot með því að hafa, þriðjudaginn 24. júlí 2018, ekið bifreiðinni […] suður Hafnargötu við Tjarnargötu í Reykjanesbæ, sviptur ökuréttindum, undir áhrifum áfengis (vínandamagn í blóði 2,3‰) og óhæfur til þess að stjórna bifreiðinni örugglega vegna áhrifa tetrahýdrókannabínóls (3,6 ng/ml í blóði).

Teljast brot ákærða varða við 1. mgr., sbr. 3. mgr. 45. gr., 1. mgr., sbr. 2. mgr. 45. gr. a og 1. mgr. 48. gr. umferðarlaga nr. 50, 1987 með síðari breytingum sbr. 1. mgr. 100. gr. nefndra umferðarlaga.

Þess er krafist að ákærði verði dæmdur til refsingar, til að sæta sviptingu ökuréttar samkvæmt 101. og 102. gr. umferðarlaga nr. 50, 1987 með síðari breytingum og til greiðslu alls sakarkostnaðar.

Ákærði mætti við fyrirtöku málsins þann 19. júní sl. ásamt L-kk-þgf D-kk-þgf lögmanni, sem skipaður var verjandi ákærða að hans ósk. Var mál S225/2019 þá sameinað máli þessu, líkt og áður greinir. Ákærði viðurkenndi skýlaust að hafa gerst sekur um þá háttsemi sem honum er gefin að sök í báðum ákæruskjölum. Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga.

Í matsgerð frá rannsóknarstofu Háskóla Íslands í lyfja og eiturefnafræðum, er varðar ákæru dagsetta 7. desember 2018, kemur fram að tetrahýdrókannabínólsýra hafi fundist í þvagi ákærða. Þá hafi í blóði hans mælst tetrahýdrókannabínól 0,7 ng/ml. Þá kemur fram í matsgerð frá rannsóknarstofu Háskóla Íslands í lyfja og eiturefnafræðum, er varðar ákæru dagsetta 16. maí sl., að tetrahýdrókannabínólsýra og alkóhól 2,87‰ hafi fundist í þvagi ákærða. Þá hafi í blóði hans mælst tetrahýdrókannabínól 3,6 ng/ml og alkóhól 2,3‰. Um málavexti að öðru leyti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar. Samkvæmt framlögðu sakavottorði, dagsettu 16. maí 2019, á ákærði nokkuð langan sakaferil að baki sem nær aftur til ársins 1997. Samkvæmt því hefur ákærði fimmtán sinnum áður sætt refsingu, þar af níu sinnum fyrir akstur sviptur ökurétti, fimm sinnum fyrir akstur undir áhrifum fíkniefna eða áfengis og einu sinni fyrir hraðakstur. Þykir rétt að rekja sakarferil ákærða nánar, hvað varðar ofangreind umferðarlagabrot. Þann 22. júní 2001 var ákærði dæmdur til að sæta fangelsi, meðal annars fyrir að aka undir áhrifum áfengis. Var ákærða þá gert að sæta ævilangri sviptingu ökuréttar. Þann 20. mars 2002 var ákærði dæmdur til að sæta fangelsi fyrir aksturs sviptur ökurétti. Þann 2. júlí 2007 og þann 14. nóvember 2007 var ákærða gert að sæta fangelsi fyrir akstur sviptur ökurétti. Þann 21. desember 2007 var ákærði dæmdur til að sæta fangelsi, meðal annars fyrir aksturs sviptur ökurétti og aksturs undir áhrifum fíkniefna. Þá var ákærði sviptur ökurétti ævilangt. Þann 4. júní 2008 var ákærði dæmdur til að sæta fangelsi fyrir akstur sviptur ökurétti. Þann 10. febrúar 2011 var ákærði dæmdur til að sæta fangelsi fyrir hraðakstur, akstur undir áhrifum áfengis og fíkniefna og akstur sviptur ökurétti. Var ákærði einnig sviptur ökurétti ævilangt. Þann 19. mars 2012 var ákærði dæmdur til að sæta fangelsi í 15 mánuði, meðal annars fyrir akstur undir áhrifum fíkniefna og áfengis og akstur sviptur ökurétti. Áréttuð var ævilöng svipting ökuréttar ákærða. Þann 16. maí 2012 var ákærði dæmdur fyrir akstur sviptur ökurétti, var þar um að ræða hegningarauka við áðurnefndan dóm frá 19. mars 2012. Þá var ákærði dæmdur þann 16. júlí 2014 fyrir akstur sviptur ökurétti og akstur undir áhrifum áfengis og fíkniefna. Áréttuð var ævilöng svipting ökuréttar ákærða.

Við ákvörðun refsingar hér verður þannig við það miðað að ákærði hafi nú í sjötta sinn eftir að hann varð fullra 18 ára og innan ítrekunartíma, sbr. 1. og 3. mgr. 71. gr. almennra hegningarlaga nr. 19/1940, verið fundinn sekur um að aka undir áhrifum áfengis og/eða ávana og fíkniefna og í tíunda sinn sviptur ökurétti.

Refsing ákærða er hæfilega ákveðin fangelsi í átján mánuði. Með vísan til dómvenju og að virtum sakaferli ákærða, þykja ekki efni til að skilorðsbinda refsinguna. Enn fremur er áréttuð ævilöng svipting ökuréttar ákærða.

Með vísan til 235. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, samtals 428.162 kr., þ.e. 288.482 kr. samkvæmt yfirlitum lögreglu, 126.480 kr. sem er þóknun skipaðs verjanda ákærða, L-kk-ef D-kk-ef lögmanns auk 13.200 kr. sem er ferðakostnaður verjanda.

Í-kvk-nf E-kvk-nf G-kvk-nf, löglærður aðstoðarmaður dómara, kveður upp dóm þennan.

D Ó M S O R Ð :

Ákærði, S-kk-nf J-kk-nf H-kk-nf, sæti fangelsi í átján mánuði.

Áréttuð er ævilöng svipting ökuréttar ákærða.

Ákærði greiði sakarkostnað, samtals 428.162 krónur, þar af nemur þóknun skipaðs verjanda ákærða, L-kk-ef D-kk-ef lögmanns, 126.480 krónur og ferðakostnaður verjanda 13.200 krónur.

Í-kvk-nf E-kvk-nf G-kvk-nf.